b'\n_START_ARTICLE_\nSj\xc3\xb8lund (Kolding Kommune)\n_START_SECTION_\nSogn og kirke\n_START_PARAGRAPH_\nSj\xc3\xb8lund h\xc3\xb8rer til Vejstrup Sogn, et af de 8 sogne i Tyrstrup Herred syd for Kolding, som h\xc3\xb8rte til Hertugd\xc3\xb8mmet Slesvig og dermed var en del af det historiske S\xc3\xb8nderjylland, men blev indlemmet i Kongeriget Danmark i 1864 i bytte for de kongerigske enklaver. Tyrstrup Herred blev delt, s\xc3\xa5 de 8 sogne udgjorde det nye N\xc3\xb8rre Tyrstrup Herred, der blev lagt til det gamle Vejle Amt. Sj\xc3\xb8lund fortsatte alts\xc3\xa5 med at h\xc3\xb8re til Danmark, og derfor ligger byen efter den nutidige definition i Sydjylland og ikke i S\xc3\xb8nderjylland. _NEWLINE_I Sj\xc3\xb8lund ligger Vejstrup Kirke, der er en nyklassicistisk kirke opf\xc3\xb8rt i 1840 med undtagelse af t\xc3\xa5rnet, der stammer fra 1500-tallet. Den oprindelige romanske kirke var fra 1071, men blev nedrevet i 1830.\n_START_SECTION_\nFaciliteter\n_START_PARAGRAPH_\nSj\xc3\xb8lund-Hejls Skole ligger i byen. Den har 146 elever og 35 medarbejdere. Der er SFO og juniorklub for 4.-6. klasse. Skolerne i Sj\xc3\xb8lund og Hejls blev lagt sammen i 2008._NEWLINE_Sj\xc3\xb8lund Multiarena p\xc3\xa5 1100 m\xc2\xb2 blev taget i brug i sommeren 2017 efter at der havde v\xc3\xa6ret samlet ind til den siden 2006. Sj\xc3\xb8lund Idr\xc3\xa6tsforening er stiftet i 1933 og tilbyder gymnastik, fodbold og fitness._NEWLINE_Vejstrup Forsamlingshus har to sale med plads til hhv. 90 og 30 personer. Overfor forsamlingshuset er der anlagt et moderne byst\xc3\xa6vne med sten i en rundkreds omkring en s\xc3\xb8jle. L\xc3\xa6rkebo blev bygget i 1956 som "De gamles Hjem" og blev senere plejehjem, men er nu en \xc3\xa6ldreboligforening._NEWLINE_I Gr\xc3\xb8nninghoved 1\xc2\xbd km \xc3\xb8st for Sj\xc3\xb8lund ligger Design- og Idr\xc3\xa6tsefterskolen Skamling, som har 8., 9. og 10. klasse og 8 linjefag at v\xc3\xa6lge mellem. Efterskolen er indrettet i det tidligere Sj\xc3\xb8lund Statsskolehjem, som var en opdragelsesanstalt for piger.\n_START_SECTION_\nHistorie\n_START_PARAGRAPH_\n3 km syd for byen f\xc3\xb8rer Fj\xc3\xa6llebroen over K\xc3\xa6r M\xc3\xb8lle\xc3\xa5. Broen er bygget af stenplanker i 1788, hvor den afl\xc3\xb8ste en tidligere tr\xc3\xa6bro. Her g\xc3\xa5r gr\xc3\xa6nsen til Aller Sogn, og her gik gr\xc3\xa6nsen mellem Danmark og Tyskland 1864-1920 med sp\xc3\xa6rrebom og vagtpost. I Vejstrupr\xc3\xb8d midt mellem Sj\xc3\xb8lund og Fj\xc3\xa6llebroen var der toldkontrolsted.\n_START_SECTION_\nJernbanen\n_START_PARAGRAPH_\nSj\xc3\xb8lund fik jernbanestation p\xc3\xa5 Kolding Sydbaners str\xc3\xa6kning Kolding-Hejlsminde (1911-48). Over for den 60 m lange perron var der et 120 m langt l\xc3\xa6sse- og vigespor, som i den sydlige ende havde dyrefold med siderampe og vejebod \xe2\x80\x93 i den nordlige ende fik det senere et kort stikspor. Sj\xc3\xb8lund M\xc3\xb8lle byggede lager og senere en stor silo ved stationen og blev en god kunde hos banen. Banen gik ogs\xc3\xa5 gennem Gr\xc3\xb8nninghoved og Vejstrupr\xc3\xb8d, som begge fik trinbr\xc3\xa6t med sidespor._NEWLINE_Stationsbygningen i Sj\xc3\xb8lund er bevaret p\xc3\xa5 Silovej 7. I den nord\xc3\xb8stlige del af byen er et kort stykke af banens trac\xc3\xa9 bevaret gennem det nye kvarter Sydbanen.\n_START_SECTION_\nKommunen\n_START_PARAGRAPH_\nVed Kommunalreformen i 1970 forlod Sj\xc3\xb8lund det nydannede Vejle Amt og blev lagt under Christiansfeld Kommune i S\xc3\xb8nderjyllands Amt. Ved kommunalreformen i 2007 blev Christiansfeld Kommune delt mellem Kolding Kommune og Haderslev Kommune, s\xc3\xa5 de nordlige sogne, heriblandt Vejstrup, kom til Kolding Kommune.'